text: Hanne Kold kan ikke lade være med at gøre noget for andre
  10 marts 2019 kl. 12.47
  I de 20 år som Folkekirkens Nødhjælp har lavet landsindsamling, lige så længe har 64-årige Hanne Kold været med. Og i år er ingen undtagelse. Hun kan ikke lade være.
  Hanne Kold er 64 år og en ildsjæl i Folkekirkens Nødhjælp. Hun har samlet penge ind hvert eneste af de 20 år, der har været landsindsamling, og hun er med igen i år.
  Hanne Kold, indsamlingsleder, Folkekirkens Nødhjælp, Vejle: "Jeg har været i Zambia i efteråret og kan bare se, at det hjælper, det vi laver."
  - Jeg kan bare godt lide at gøre noget for andre, fortæller Hanne Kold, der til daglig arbejder som kantineleder i en virksomhed i Vejle.
  Klokken 9.30 denne søndag morgen mødes hun med fire andre i sognehuset ved Hornstrup Kirke ved Vejle. Efter et rundstykke og en kop kaffe, skal de ud og stemme dørklokker i håbet om, at folk stadig vil give et bidrag til verdens nødlidende.
  Det gør en forskel
  Et bidrag som Hanne Kold er overbevist om, gør en stor forskel for modtagerne i verdens fattigste lande.
  - Jeg har været i Zambia i efteråret og kan bare se, at det hjælper, det vi laver. Det giver mig endnu mere blod på tanden, når der skal samles ind, fortæller 64-årige Hanne Kold, der er indsamlingsleder i sit område i Vejle for Folkekirkens Nødhjælp.
  I år samler Folkekirkens Nødhjælp ind til de mennesker i verdens fattigste lande, der er hårdest ramt af klimaforandringerne i form af oversvømmelser og tørke og andre naturkatastrofer.
  
  